b'\n_START_ARTICLE_\nKlu\xc5\xbee\n_START_SECTION_\nGeografska lega\n_START_PARAGRAPH_\nKlu\xc5\xbee se nahajajo okoli 90\xc2\xa0km (56\xc2\xa0mi) severozahodno od Trsta in okoli 40\xc2\xa0km (25\xc2\xa0mi) severno od Vidma, v bli\xc5\xbeini meje s Slovenijo. Klu\xc5\xbee le\xc5\xbeijo ob reki Beli, ki te\xc4\x8de med Karnijskimi in Julijskimi Alpami do izliva v Tilment. _NEWLINE_Po dolini Bele sta speljani \xc5\xbeelezni\xc5\xa1ka proga Pontebbana iz Vidma v Trbi\xc5\xbe in do  avstrijske meje ter paralelna trasa avtoceste A23 iz Palmanove do Trbi\xc5\xbea. Naselje le\xc5\xbei v \xc5\xbdelezni dolini, na levem bregu reke Bele, kjer se dolina zo\xc5\xbei in se na vzhodu odcepi Reklanska dolina, tudi Reklanica (italijansko Val Raccolana), ki se zajeda med pogorja Kanina, Vi\xc5\xa1a in Monta\xc5\xbea. Reklanska dolina je dokaj odmaknjena in redko poseljena z manj\xc5\xa1imi zaselki, najpomembnej\xc5\xa1i od teh je zimski turisti\xc4\x8dni kraj Na \xc5\xbdlebeh (italijansko Sella Nevea).\n_START_SECTION_\nZgodovina\n_START_PARAGRAPH_\nV antiki je v Klu\xc5\xbeah verjetno bila postaja na rimski cesti iz Ogleja v provinco Norik; samo ime bi lahko izviralo iz antike kot poimenovanje kraja, kjer je zapora ali ki zapira dolino ( it. chiusa = zapora). _NEWLINE_Oglejski patriah Ulrik Eppensteinski, (1086 - 1121) je na mestu sedanjega naselja zgradil trdnjavo za pobiranje mitnine od popotnikov, ki so pre\xc4\x8dkali Alpe. Patriarh je moral braniti svoje ozemlje pred zahtevami  Gori\xc5\xa1kih grofov in tudi Koro\xc5\xa1kih vojvod in nato avstrijskih nadvojvod, dokler niso leta 1420 Bene\xc4\x8dani zasedli dolino reke Bele do trga Tablje (it. Pontebba) in jo vklju\xc4\x8dili v svoja ozemlja Domini di Terraferma. Kraj je sicer ponovno zavzel patriarh Ludvik Teck leta 1422, vendar le za\xc4\x8dasno._NEWLINE_Habsbur\xc5\xbeani so na podlagi Campoformijskega sporazuma iz leta 1797 obmo\xc4\x8dje priklju\xc4\x8dili Avstriji in ga kmalu izgubili v boju z Napoleonom. Po Dunajskem kongresu 1815 je obmo\xc4\x8dje pre\xc5\xa1lo pod Lombardsko-Bene\xc5\xa1ko kraljevino. Nato je leta 1866 skupaj z Benetkami pripadlo novoustanovljeni Kraljevini Italiji. _NEWLINE_Ob\xc4\x8dinsko sredi\xc5\xa1\xc4\x8de Klu\xc5\xbee je v drugi svetovni vojni do\xc5\xbeivelo \xc5\xa1tevilne napade zavezni\xc5\xa1kih zra\xc4\x8dnih sil zaradi \xc5\xbeelezni\xc5\xa1kega mostu na progi proti Avstriji. Leta 1976 je kraj prizadel \xc5\xa1e katastrofalen potres.'